የመጀመሪያው የግማሽ ፍጻሜ ፍልሚያ
እአአ
2005 የአውሮፓ ሻምፒዮንስ ሊግ የፍጻሜ ጨዋታ የእንግሊዙ ሊቨርፑል ከጣሊያኑ ኤ ሲ ሚላን ተገናኙ። እስከ መጀመሪያው የጨዋታ አጋማሽ የጣሊያኑ ክለብ 3 ለምንም በሆነ ጨዋታ ሲመራ ቆየ። ከሁለተኛው አጋማሽ በኋላ ግን ቀያዮቹ በጄራርድ የመጀመሪያ ጎል አስቆጣሪነትና አነቃቂነት አከታትለው ባስቆጠሯቸው ግቦች በእኩል ውጤት መደበኛው የጨዋታ ሰዓት ተጠናቀቀ። በሰጠው የመለያ ምትም የእንግሊዙ ክለብ በሻምፒዮንስ ሊግ መድረክ አምስተኛ ዋንጫውን አነሳ። ይህ
ውጤት የእንግሊዝ ፕሪምየር ሊግ በአዲስ መልክ ከተቋቋመ ጀምሮ የሊቨርፑልን ዋንጫ ያለማንሳት ቁጭቱን ባይሽረውም፤ ከሊጉ ክለቦች ግን በቀዳሚ ስፍራ እንዲገኝ ያስችለዋል። እአአ 2007 እና 2018 ክለቡ ከፍጻሜው የደረሰ ይሁን እንጂ ዳግም ዋንጫውን ለማንሳት ግን አልታደለም። እእአ በ2015 በበርሊን በተካሄደው የሻምፒዮንስ ሊጉ የፍጻሜ ጨዋታ የስፔኑ ባርሴሎና አሸናፊ በመሆን ዋንጫውን አነሳ። በግማሽ ፍጻሜው የስፔኑን ሪያል ማድሪድን በመርታት ለፍጻሜው ጨዋታ የበቁት አሮጊቷ 3ለ1 በሆነ ውጤት በመረታት ነበር ወደ ጣሊያን የተመለሱት። በዚህ ጨዋታ የአምስተኛ ዋንጫ ባለቤት የሆነው ባርሴሎና የእንግሊዙ ሊቨርፑል ለዓመታት የያዘውን ደረጃ እንዲጋራ ምክንያት ሆኗል። ሁለቱ
ክለቦች በሻምፒዮንስ ሊግ ሰንጠረዥ፤ ለአምስት ጊዜያት ዋንጫውን በማንሳት እንዲሁም በእኩል ለሶስት ጊዜያት ለፍጻሜ በመድረስ ተመሳሳይ ታሪክ ይጋራሉ። በእርግጥ ዋንጫውን በማንሳት ቅድሚያ ታሪክ የጻፈው የእንግሊዙ ክለብ ነው፤ የስፔኑ ክለብ የመጀመሪያውን ዋንጫ ከማንሳቱ በፊትም አራት የሻምፒዮንስ ሊግ ዋንጫዎችን የግሉ ማድረግ ችሏል። እአአ 2005 እና 2006 ደግሞ ሁለቱ ክለቦች ተከታትለው የመድረኩን ክብር መጎናጸፍ ችለዋል። የዘንድሮው የአውሮፓ ሻምፒዮንስ፤ በሩብ ፍጻሜው የደርሶ መልስ ውጤት ፖርቶን 6ለ1 የረቱት ቀያዮቹ፣ በድምር ውጤት ማንቺስተር ዩናይትድን 4ለ0 ካሸነፉት ካታላኖቹ ጋር በግማሽ ፍጻሜው አገናኝቷል። ክለቦቹን በድጋሚ ባገናኘው በዚህ ፍልሚያ ከሁለት አንዳቸው ግማሽ ፍጻሜውን አልፈው በዋንጫ ጨዋታው ድል የሚያስመዘግቡ ከሆነም በሰንጠረዡ የደረጃ መሸጋሸግ የሚፈጠርም ይሆናል። ነገ
በካምፕ ኑ ከነገ በስቲያ በሚካሄደው ጨዋታ ላይም አንድ እግራቸውን ወደ ፍጻሜው ጨዋታ ለማሳለፍ የሚገናኙ ይሆናል። ያለፈው ዓመት ለፍጻሜ ደርሰው በሪያል ማድሪድ ሽንፈት የደረሰባቸው የየርገን ክሎፕ ልጆች የዘንድሮ ግስጋሴያቸው የፕሪምየር ሊጉን ብቻም ሳይሆን የሻምፒዮንስ ሊጉንም ዋንጫ ለማንሳት በመሆኑ ብርቱ ፉክክር እንደሚያደርጉ እርግጥ ነው። ቁልፍ ተጫዋቾቹ፤ መሃመድ ሳላህ፣ ሳዲዮ ማኔ፣ ሮቤርቶ ፈርሚኖ እንዲሁም ቨርጅል ቫን ዳይክ ደግሞ በጥምረት ክለባቸውን ለስኬት እንደሚያበቁ ተስፋ ተጥሎባቸዋል። የክለቡ ፊትአውራሪ የሆኑት የርገን ክሎፕ ለተከታታይ ዓመት ግማሽ ፍጻሜውን በመቀላቀላቸው ያላቸውን ደስታ በመግለጽ ተጋጣሚያቸውን ለማቆም እንደሚጫወቱ ነው የገለጹት። የስፔን
ላሊጋን በደረጃ ሰንጠረዥ የመሪነት ስፍራ ላይ የሚገኘው ባርሴሎናም የሻምፒዮንስ ሊጉን ዋንጫ ለስድስተኛ ጊዜ ለማንሳት ወጥኗል። በሜዳቸው በሚያደርጉት በዚህ ጨዋታ የበላይነት በመያዝ በመልሱ ጨዋታ ውጤታቸውን የሚያስጠብቁ ከሆነም ፍጻሜውን ለመቀላቀል ቀላሉ መንገድ ይሆንላቸዋል። 65 ዓመታትን ባስቆጠረው የአውሮፓሻምፒዮንስ ሊግ ውድድር የሁለቱ ክለቦች ለበርካታ ጊዜያት ተገናኝተዋል። የመጀመሪያው ግንኙነታቸውም ከ40 ዓመታት በፊት ቀያዮቹ የመጀመሪያውን ዋንጫ ባነሱበት ዓመት ዋዜማ ነው። እአአ 1976 ሊቨርፑል በሜዳው ባደረገው ጨዋታ ላይም ሁለቱ ክለቦች የተለያዩት አንድ እኩል በሆነ ውጤት ነበር። በባርሴሎና ሜዳ በተካሄደው የመልስ ጨዋታም ሁለቱ ክለቦች አንድ እኩል በሆነ ውጤት መለያየታቸውን ተከትሎ ሊቨርፑል በድምር ውጤት ወደ ቀጣዩ ዙር ለማለፍ ችሏል። እአአ
በ2001 የምድብ ጨዋታ ቀያዮቹ በተጋጣሚያቸው ላይ ግብ በማስቆጠሩ ቀዳሚ ቢሆኑም፤ ጨዋታው የተጠናቀቀው ግን በስፔኑ ኃያል ክለብ የበላይነት ነበር። በአንፊልድ በተካሄደው ጨዋታ በመጀመሪያው ግማሽ አንድ እኩል ሆነው ቢቆዩም ባርሴሎናዎች በሁለተኛው ግማሽ አከታትለው ባስቆጠሯቸው ሁለት ግቦች 3ለ1 በሆነ ውጤት ነበር የተለያዩት። በቀጣዩ ዓመት በድጋሚ ኑ ካምፕ ላይ የተገናኙት ሁለቱ ክለቦች ያለምንም ግብ ነበር ጨዋታቸውን ያጠናቀቁት። ባርሴሎናዎች ዋንጫውን ባገኙበት ቀጣዩ ዓመት እአአ በ2007፤ ሁለቱ ክለቦች ተገናኝተው ነበር። ካምፕ ኑ ላይ በተካሄደው ጨዋታ የማሸነፍ ተራው የእንግሊዙ ክለብ በመሆኑ፤ 2ለ1 በሆነ ጠባብ ውጤት ባለሜዳውን ክለብ ከውድድር ውጪ በማድረግ እስከ ፍጻሜ ደርሰዋል።አዲስ ዘመን ሚያዝያ 21/2011ብርሃን
ፈይሳ